ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2140/98

υποβολή: Graham Watson (ELDR) προς την Επιτροπή

(13 Ιουλίου 1998)

Θέμα: Βίαια επεισόδια κατά το Παγκόσμιο Κύπελλο Ποδοσφαίρου

Λαμβάνοντας υπόψη τις φοβερές πράξεις βίας που σημειώθηκαν κατά το Παγκόσμιο Κύπελλο Ποδοσφαίρου, ποιά μέτρα προτίθεται να προωθήσει η Επιτροπή για την καταπολέμηση αυτού του φαινομένου που εξαπλώνεται όλο και περισσότερο στην Ευρώπη;

Απάντηση της κας Gradin εξ ονόματος της Επιτροπής

(9 Σεπτεμβρίου 1998)

Η εφαρμογή των κατάλληλων αστυνομικών μέτρων για την πρόληψη του χουλιγκανισμού και γενικότερα το θέμα της βίας σε αθλητικές συναντήσεις ή άλλες διοργανώσεις στις οποίες συμμετέχει μεγάλος αριθμός ατόμων αποτελούν κατέξοχήν θέμα δημοσίας τάξεως. Η Επιτροπή δεν είναι σε θέση να παρέμβει σχετικά με τον τρόπο που οι αστυνομικές δυνάμεις των κρατών μελών τηρούν τη δημόσια τάξη στην επικράτειά τους.

Στα πλαίσια του Συμβουλίου Δικαιοσύνης και εσωτερικών υποθέσεων η ομάδα εργασίας για την αστυνομική συνεργασία ασχολείται με το θέμα αυτό από επιχειρισιακή άποψη με δίκτυο αξιωματικών-συνδέσμων και ετήσια συνεδρίαση των σημείων επαφής. Στο πλαίσιο αυτό το Συμβουλίο εξέδωσε το 1996 Σύσταση για τις κατευθυντήριες γραμμές πρόληψης και περιορισμού των ταραχών που έχουν σχέση με ποδοσφαιρικούς αγώνες(1). Πιο πρόσφατα, το 1997, το Συμβούλιο εξέδωσε Κοινή δράση όσον αφορά τη συνεργασία για την δημόσια τάξη και την ασφάλεια και Ψήφισμα για την πρόληψη και τον περιορισμό του χουλιγκανισμού(2). Η εφαρμογή της Σύστασης (υπαγόρευση εισόδου στα στάδια, κατάρτιση αναλυτικής κατάστασης της πολιτικής στον τομέα των μέσων μαζικής ενημέρωσης, ετήσια έκθεση, ετήσια συνάντηση εμπειρογνωμόνων, έκθεση προς το Συμβούλιο) θα αρχίσει το 1998.

Η Επιτροπή είναι βέβαια υπέρ της προώθησης της εφαρμογής στενότερης αστυνομικής συνεργασίας σε ευρωπαϊκό επίπεδο και χρηματοδότησε στα πλαίσια του προγράμματος OISIN σεμινάριο για τον αστυνομικό έλεγχο του ποδοσφαιρικού χουλιγκανισμού που διεξάχθηκε στο Blackburn στις 27-28 Φεβρουαρίου 1998. Αλλά η εφαρμογή των κατάλληλων μέτρων για την πρόληψη και τον περιορισμό της διασάλευσης της δημόσιας τάξης εναπόκειται στη δικαιοδοσία των κρατών μελών σύμφωνα με την εθνική νομοθεσία τους και το κοινοτικό δίκαιο. Επίσης, συζητείται επί του παρόντος σε τεχνικό επίπεδο σχέδιο σύστασης του Συμβουλίου για την ευθύνη των διοργανωτών. Η Επιτροπή δεν συμμετέχει στην εφαρμογή του κανονισμών της Ένωσης ευρωπαϊκών ποδοσφαιρικών ενώσεων (UEFA)σχετικά με τα στάδια αλλά συνεργάζεται με οργανώσεις που έχουν συγκεκριμένο ρόλο στον τομέα αυτό, όπως το Συμβούλιο της Ευρώπης όπου έχει συσταθεί μια μόνιμη επιτροπή.

(1) ΕΕ C 131 της 3.5.1996.

(2) ΕΕ C 193 της 24.6.1997.
ΓΡΑΠΤΗ ΕΡΩΤΗΣΗ E-2964/98

υποβολή: Gerardo Fernández-Albor (PPE) προς την Επιτροπή

(8 Οκτωβρίου 1998)

Θέμα: Διδασκαλία της ισπανικής γλώσσας στη Βραζιλία

Κατά την πρόσφατη απόφαση της Βραζιλίας για την υποχρεωτική διδασκαλία της ισπανικής γλώσσας στα βραζιλιανά σχολεία έχει καταστεί πρόδηλη η δυσκολία που συνεπάγεται η εφαρμογή ενός τέτοιου μέτρου λόγω της έλλειψης καθηγητών της ισπανικής στην εν λόγω χώρα.

Λαμβάνοντας υπόψη ότι η διαδικασία ολοκλήρωσης των οικονομιών της Νότιας Αμερικής απαιτεί να διευκολυνθεί η εκμάθηση της ισπανικής γλώσσας από όλους τους πολίτες της Βραζιλίας από τα σχολικά τους χρόνια, θα ήταν αναγκαίο να εξετασθεί με ποιο τρόπο η Ευρωπαϊκή Ένωση θα μπορούσε να βοηθήσει για την επίλυση του προβλήματος της έλλειψης διδακτικού προσωπικού σε αυτόν τον τομέα.

Θα μπορούσε η Επιτροπή να μας πληροφορήσει εάν στο πλαίσιο της στήριξης της διαδικασίας της οικονομικής ολοκλήρωσης της Νότιας Αμερικής, μέσω της Mercosur ή άλλων ανάλογων συμφωνιών, θα ήταν δυνατή η προώθηση ενός προγράμματος παροχής κινήτρων σε καθηγητές της ισπανικής από τα κράτη μέλη για να δεχθούν να υπηρετήσουν στη Βραζιλία ώστε να αντιμετωπισθούν οι εν λόγω ελλείψεις;

Απάντηση του κ. Marín εξ ονόματος της Επιτροπής

(30 Οκτωβρίου 1998)

Η πρόσφατη απόφαση που έλαβαν οι αρχές της Βραζιλίας να εντείνουν την εκμάθηση και την πρακτική της ισπανικής γλώσσας καθιστώντας την υποχρεωτική, θέτει πολλά ερωτήματα σε ό,τι αφορά τις λεπτομέρειες εκτέλεσης.

Είναι βέβαια πολύ νωρίς για να καθοριστούν ο τρόπος και ο ρυθμός ανάπτυξης αυτής της διαδικασίας στην ίδια τη Βραζιλία, και ακόμη περισσότερο αν επιβάλλεται ή πρέπει να επιβληθεί ξένη βοήθεια.

Εν πάση περιπτώσει και χωρίς να αγνοηθεί εντελώς η πρόταση του Αξιότιμου Μέλους του Κοινοβουλίου, η συνεργασία απαιτεί την προηγούμενη αίτηση της δικαιούχου χώρας.
ΓΡΑΠΤΗ ΕΡΩΤΗΣΗ E-3148/98

υποβολή: Rainer Wieland (PPE) προς το Συμβούλιο

(19 Οκτωβρίου 1998)

Θέμα: Πρόταση οδηγίας για την απαγόρευση διαφημίσεων αυτοκινήτων και άλλων αγαθών

Αληθεύει ότι το Συμβούλιο εξετάζει την πιθανότητα απαγόρευσης ή περιορισμού των διαφημίσεων αυτοκινήτων, όπως ισχυρίζονται αρκετά άρθρα του Τύπου (π.χ. στην κυριακάτικη Bild της 19ης Ιουλίου 1998);

Εαν ναι, τι είδους σχέδια έχει και τι μέτρα προτίθεται να λάβει;

Εξετάζει επίσης το Συμβούλιο την πιθανότητα απαγόρευσης διαφημίσεων και άλλων προϊόντων ή υπηρεσιών;

Εαν ναι, τι είδους σχέδια έχει και τι μέτρα προτίθεται να λάβει;

Απάντηση

(20/21 Δεκεμβρίου 1998)

Έως σήμερα, η Επιτροπή δεν έχει υποβάλει στο Συμβούλιο καμία πρόταση οδηγίας για την απαγόρευση ή τον περιορισμό της διαφήμισης των αυτοκινήτων.

Όπως ασφαλώς γνωρίζει ο Αξιότιμος κ. Βουλευτής, οι Κώδικες Συμπεριφοράς, που εφαρμόζονται προαιρετικά σε ορισμένα κράτη μέλη, ενθαρρύνουν τα διαφημιστικά γραφεία και την αυτοκινητοβιομηχανία να περιορίσουν τα διαφημιστικά μηνύματα που θεωρείται ότι θα μπορούσαν να παροτρύνουν τους αυτοκινητιστές σε επικίνδυνες συμπεριφορές.

Δεν είναι εις γνώση του Συμβουλίου πρωτοβουλίες της Επιτροπής με σκοπό την εισαγωγή ενός τέτοιου κώδικα σε κοινοτική κλίμακα ή, κατά μείζονα λόγο, την πρόταση διατάξεων δεσμευτικού χαρακτήρα.
ΓΡΑΠΤΗ ΕΡΩΤΗΣΗ E-2723/98

υποβολή: Leonie van Bladel (UPE) προς την Επιτροπή

(1 Σεπτεμβρίου 1998)

Θέμα: Ερωτηματικά όσον αφορά την ασφάλεια του σταθμού πυρηνικής ενέργειας στην Κούβα

1. Γνωρίζει η Επιτροπή ότι επαναλήφθησαν οι εργασίες οι οποίες είχαν αρχίσει το 1981 και είχαν διακοπεί το 1992 για την ανοικοδόμηση σταθμού πυρηνικής ενέργειας στην Juragua στην Κούβα. Το εν λόγω οικοδόμημα χαρακτηρίσθηκε σε πρόσφατο άρθρο της εφημερίδας "The Independent" ως "ετοιμόροπο";

2. Προτίθεται η Επιτροπή να ενημερωθεί σχετικά με την ασφάλεια τόσο του οικοδομήματος όσο και των αντιδραστήρων οι οποίοι εντός τετραετίας θα είναι έτοιμοι για να τεθούν σε λειτουργία;

3. Ποιες προοπτικές προσφέρει το καθεστώς παρατηρητή που έχει η Κούβα στις χώρες ΑΚΕ προκειμένου να εξευρεθεί ικανοποιητική και ασφαλής λύση για την Κούβα ειδικώς και για την ευρύτερη περιοχή και τον κόσμο γενικώς, και προτίθεται η Επιτροπή να κάνει χρήση επί του προκειμένου αυτής της νέας πολιτικής σχέσης μεταξύ ΕΕ και Κούβας;

Απάντηση του κ. Marín εξ ονόματος της Επιτροπής

(9 Οκτωβρίου 1998)

Η Επιτροπή γνωρίζει το σχέδιο των αρχών της Κούβας να προβούν στην ολοκλήρωση των εργασιών κατασκευής του πυρηνικού σταθμού στην Juragua.

Όσον αφορά τα μέτρα ασφαλείας που συνδέονται με τον πυρηνικό σταθμό, ο Διεθνής Οργανισμός Ατομικής Ενέργειας (ΔΟΑΕ) είναι ο διεθνής αρμόδιος οργανισμός για την πυρηνική ασφάλεια. Ωστόσο, τα μέτρα ασφαλείας που προβλέπει ο ΔΟΑΕ είναι μόνο συστάσεις και δεν αποτελούν αντικείμενο δεσμευτικών κανόνων σε διεθνές επίπεδο.

Σχετικά με την αποδοχή της Κούβας, υπό την ιδιότητα του παρατηρητή, στο εσωτερικό της ομάδας των χωρών της Αφρικής, της Καραϊβικής και του Ειρηνικού, το Συμβούλιο διευκρίνισε ότι η παροχή του καθεστώτος αυτού δεν προδικάζει την απόφαση για την προσχώρηση της Κούβας στη σύμβαση του Λομέ. Η Επιτροπή αναφέρει, επομένως στο Αξιότιμο Μέλος του Κοινοβουλίου το γεγονός ότι η κοινή θέση που αφορά την Κούβα, που υιοθετήθηκε στις 2 Δεκεμβρίου 1996 και επιβεβαιώθηκε στις 9 Ιουνίου 1998, αποτελεί το πλαίσιο που διέπει τις σχέσεις μεταξύ της Ένωσης και της Κούβας.
ΓΡΑΠΤΗ ΕΡΩΤΗΣΗ E-2887/98

υποβολή: Carlos Robles Piquer (PPE) προς την Επιτροπή

(28 Σεπτεμβρίου 1998)

Θέμα: Κοινοτικό σχέδιο για την ποιότητα των ξενοδοχείων

Ορισμένες χώρες της ΕΕ έχουν καταρτίσει εθνικά προγράμματα που αποσκοπούν στην εναρμόνιση των κριτηρίων που θα εγγυώνται την ποιότητα των ξενοδοχειακών εγκαταστάσεων των επιχειρήσεων του τομέα αυτού καθώς και τις υπηρεσίες που παρέχουν στους πελάτες τους οι εν λόγω επιχειρήσεις.

Τα κριτήρια που ισχύουν για τα εν λόγω προγράμματα διαφέρουν από χώρα σε χώρα, με αποτέλεσμα ο πελάτης να αγνοεί το περιεχόμενο των υπηρεσιών που εκφράζουν τα αντίστοιχα σύμβολα που πιστοποιούν την ποιότητα του ξενοδοχείου από το οποίο αναμένει τις ανάλογες ανέσεις και υπηρεσίες.

Θα μπορούσε η Επιτροπή να αναφέρει κατά πόσο υπάρχουν κοινοτικά κριτήρια που να εξασφαλίζουν σε ολόκληρη την ΕΕ την ποιότητα των παρεχόμενων από τα ξενοδοχεία υπηρεσιών; Θεωρεί σκόπιμο να προωθήσει την εν λόγω πρωτοβουλία προς εναρμόνιση των προδιαγραφών που πιστοποιούν την ποιότητα των ξενοδοχείων που συμμετέχουν σ' αυτήν ανά την ΕΕ, όπου στην πόρτα κάθε ξενοδοχειακής εγκατάστασης που συμμετέχει στο Σχέδιο της Ένωσης θα πρέπει να εμφαίνεται το αντίστοιχο κοινοτικό διακριτικό σήμα;

Απάντηση του κ. Παπουτσή εξ ονόματος της Επιτροπής

(26 Οκτωβρίου 1998)

Επί του παρόντος, δεν υπάρχει κάποιο κοινό κοινοτικό σύστημα που να επιτρέπει, σύμφωνα με προκαθορισμένα κριτήρια, την αξιολόγηση της ποιότητας των παρεχόμενων από ξενοδοχειακές εγκαταστάσεις υπηρεσιών.

Η Επιτροπή θεωρεί ότι η ανάπτυξη εθελοντικών σχεδίων αυτορρύθμισης που αποσκοπούν σε πιστοποίηση, σε κοινοτική κλίμακα, της ποιότητας των παρεχομένων από ξενοδοχειακές εγκαταστάσεις υπηρεσιών θα έπρεπε να ενθαρρύνει την ανταγωνιστικότητα στην κοινοτική τουριστική βιομηχανία και να παρέχει στους καταναλωτές τη μέγιστη δυνατή πληροφόρηση όταν επιλέγουν ένα ξενοδοχείο.

Η Επιτροπή θεωρεί ότι η βιομηχανία πρέπει να αναλάβει ηγετικό ρόλο όσον αφορά το συγκεκριμένο ζήτημα και, στο πλαίσιο ενός νέου προγράμματος για τον τουρισμό, θα είναι ανοικτή σε πρωτοβουλίες προς αυτή την κατεύθυνση. Ωστόσο, δεν προβλέπεται πρόταση για την εναρμόνιση των διαφορετικών ποιοτικών προδιαγραφών σε κοινοτικό επίπεδο.
ΓΡΑΠΤΗ ΕΡΩΤΗΣΗ E-2809/98

υποβολή: Hiltrud Breyer (V) προς το Συμβούλιο

(18 Σεπτεμβρίου 1998)

Θέμα: Η διάσταση της ισότητας μεταξύ των δύο φύλων στις συνεδριάσεις του Συμβουλίου

1. Πώς εφαρμόζεται η αρχή της Επιτροπής για την ενσωμάτωση της διάστασης της ισότητας μεταξύ των δύο φύλων στο πλαίσιο των συνεδριάσεων του Συμβουλίου;

2. Είναι οι γυναίκες υπουργοί και οι αναπληρώτριές τους παρούσες στά διάφορα συμβούλια (συγκοινωνιών, ενέργειας κλπ.)

3. Εάν όχι, για ποιό λόγο; Μήπως η διάσταση της ισότητας μεταξύ των δύο φύλων "ρίχνει απλώς στάχτη στα μάτια";

Απάντηση

(20/21 Δεκεμβρίου 1998)

Το Συμβούλιο υπενθυμίζει στην αξιότιμο κα Βουλευτή, ότι, δυνάμει του άρθρου 146, πρώτο εδάφιο της Συνθήκης περί ιδρύσεως της Ευρωπαϊκής Κοινότητας και των αντιστοίχων άρθρων των άλλων Συνθηκών, το Συμβούλιο απαρτίζεται από έναν/μία αντιπρόσωπο κάθε κράτους μέλους σε υπουργικό επίπεδο, εξουσιοδοτημένο/-η να δεσμεύει την κυβέρνηση του κράτους μέλους που αντιπροσωπεύει.

Οι γυναίκες οι οποίες, στο πλαίσιο των διαφόρων κυβερνήσεων, έχουν αναλάβει τις αρμοδιότητες που αντιστοιχούν στη σύνθεση του συνερχομένου Συμβουλίου είναι, βεβαίως, παρούσες.

Εξάλλου, οι αντιπρόσωποι των κρατών μελών έχουν ανά πάσα στιγμή τη δυνατότητα να θέτουν ερωτήματα σχετικά με την πολιτική στον τομέα της ισότητας ευκαιριών μεταξύ των δύο φύλων κατά τις διαβουλεύσεις του Συμβουλίου και των προπαρασκευαστικών συνθέσεών του.

Τέλος, εφιστάται η προσοχή της Αξιότιμης κας Βουλευτού στο γεγονός ότι το άρθρο 3 της Συνθήκης ΕΚ, όπως τροποποιήθηκε με τη Συνθήκη του Άμστερνταμ, προβλέπει ότι η Κοινότητα, σε όλες τις ενέργειές της, προσπαθεί να περιορίσει τις ανισότητες και να προωθήσει την ισότητα μεταξύ των δύο φύλων.
ΓΡΑΠΤΗ ΕΡΩΤΗΣΗ E-2504/98

υποβολή: Astrid Lulling (PPE) προς την Επιτροπή

(30 Ιουλίου 1998)

Θέμα: Ενιαία αγορά και συμβάσεις αποκλειστικής διανομής

Λόγω των μικρών διαστάσεων του Μεγάλου Δουκάτου του Λουξεμβούργου, οι λουξεμβούργιοι έμποροι λιανικού εμπορίου είναι πάντοτε υποχρεωμένοι να προμηθεύονται εμπορεύματα από βέλγους προμηθευτές οι οποίοι έχουν συνάψει συμβάσεις αποκλειστικής διανομής για το Βέλγιο και το Λουξεμβούργο.

Σε ορισμένες περιπτώσεις, η πραγματική παράδοση των εμπορευμάτων στον λουξεμβούργιο λιανοπωλητή γίνεται άμεσα από τον παραγωγό ή τον χονδρέμπορο οι οποίοι δεν είναι εγκατεστημένοι στο Βέλγιο, ενώ η "λογιστική" παράδοση γίνεται μέσω του βέλγου μεσάζοντα, πράγμα το οποίο επιβαρύνει την αρχική τιμή με προμήθεια που κυμαίνεται μεταξύ 15 και 40 %.

Εκτιμά η Επιτροπή ότι το σύστημα αυτό, συνέπεια του οποίου είναι η τιμή που χρεώνεται ο λουξεμβούργιος λιανοπωλητής για το ίδιο προϊόν να είναι συχνά υψηλότερη από την τιμή καταναλωτή στις όμορες χώρες, συμβιβάζεται με την ενιαία αγορά και τον θεμιτό ανταγωνισμό;

Ποιa μέτρα θα μπορούσε να λάβει η Επιτροπή ώστε οι λουξεμβούργιοι λιανοπωλητές να έχουν το δικαίωμα να προμηθεύονται εμπορεύματα από τις χώρες της επιλογής τους όπου υπάρχουν δίκτυα διανομής ενός και του αυτού προϊόντος, απαλλασσόμενοι έτσι από τα δίκτυα των καταχρηστικών προμηθειών;

Απάντηση του κ. Van Miert εξ ονόματος της Επιτροπής

(6 Νοεμβρίου 1998)

Ο κανονισμός (ΕΟΚ) 1983/83 της Επιτροπής της 22 Ιουνίου 1983 σχετικά με την εφαρμογή του άρθρου 85 παράγραφος 3 της συνθήκης σε κατηγορίες συμφωνιών αποκλειστικής διανομής(1) απαλλάσσει, σύμφωνα με τις διατάξεις του άρθρου 85 παράγραφος 3 της συνθήκης ΕΚ, τις συμφωνίες αποκλειστικής διανομής, δηλ. τις συμφωνίες με τις οποίες ο ένας συμβαλλόμενος αναλαμβάνει την υποχρέωση, έναντι του άλλου, να διαθέτει μόνο σε αυτόν ορισμένα προϊόντα με σκοπό τη μεταπώληση σε ολόκληρη των κοινή αγορά ή σε ορισμένο τμήμα αυτής. Συνεπώς, η μεταπώληση ορισμένων προϊόντων σε συγκεκριμένο τμήμα του εδάφους της κοινής αγοράς, όπως το έδαφος του Βελγίου-Λουξεμβούργου, μπορεί να ανατεθεί σε ένα και μόνο διανομέα χωρίς αυτό να αποτελεί παράβαση των κοινοτικών κανόνων περί ανταγωνισμού.

Ωστόσο, ο προαναφερθείς κανονισμός προβλέπει ότι στις εν λόγω συμφωνίες παύει να ισχύει το ευεργέτημα της απαλλαγής κατά κατηγορία όταν τα αναφερόμενα στη συμφωνία προϊόντα δεν μπορούν να προσφερθούν μέσω παράλληλων εισαγωγών στο έδαφος που έχει παραχωρηθεί στον αποκλειστικό διανομέα, ούτε στην περίπτωση κατά την οποία οι χρήστες ή οι ενδιέμεσοι φορείς που είναι εγκατεστημένοι στο εν λόγω έδαφος στερούνται της δυνατότητα να αποκτήσουν τα εν λόγω προϊόντα από επιχειρήσεις εγκατεστημένες εκτός του προαναφερθέντος εδάφους, και οι οποίες πωλούν τα εν λόγω προϊόντα με ευνοϊκότερους όρους.

(1) ΕΕ L 173 της 30.6.1983.
ΓΡΑΠΤΗ ΕΡΩΤΗΣΗ E-3167/98

υποβολή: Anita Pollack (PSE) προς την Επιτροπή

(27 Οκτωβρίου 1998)

Θέμα: Έλεγχοι ασφαλείας των ατραξιόν στα πάρκα αναψυχής

Στην απάντησή της στην ερώτηση H-669/97(1) η Επιτροπή δήλωσε ότι είχε δώσει εντολή στους Ευρωπαϊκούς Οργανισμούς Τυποποιήσεως να συντάξουν ένα ευρωπαϊκό πρότυπο για τις τεχνικές προδιαγραφές του μηχανικού εξοπλισμού των πανηγυριών. Έχει γίνει τώρα αυτό; Δεν συμφωνεί η Επιτροπή ότι οι τεχνικές προδιαγραφές είναι εν τάξει για ό,τι είναι, αλλά το πρόβλημα που χρειάζεται να αντιμετωπισθεί είναι ελάχιστοι κανόνες για τακτική επιθεώρηση αυτών των ατραξιόν για να εξασφαλίζεται ότι οι κανόνες ασφαλείας τηρούνται πάντοτε;

Απάντηση της κας Bonino εξ ονόματος της Επιτροπής

(23 Νοεμβρίου 1998)

Οι εργασίες εκπόνησης προτύπων ασφάλειας για τα πάρκα αναψυχής ("λούνα παρκ"), σύμφωνα με την εντολή που δόθηκε στην Ευρωπαϊκή Επιτροπή Τυποποίησης (CEN) από την Ευρωπαϊκή Επιτροπή, αφού εγκαταλείφθηκε η πιθανότητα έκδοσης οδηγίας λαμβάνοντας υπόψη τα συμπεράσματα του Ευρωπαϊκού Συμβουλίου του Εδιμβούργου του 1992, συνεχίζονται εντός του χρονοδιαγράμματος που προβλέπει η CEN. Ένα πρώτο έγγραφο θα υποβληθεί στα εθνικά μέλη της τεχνικής επιτροπής αριθ. 152 πριν από τα τέλη του 1998. Λόγω των τεχνικών αναγκών της διαδικασίας, η CEN προβλέπει ότι η επίσημη ψηφοφορία για τα πρότυπα από τους εθνικούς οργανισμούς τυποποίησης που είναι μέλη της CEN θα πραγματοποιηθεί το έτος 2000.

Διάφορα στοιχεία συμβάλλουν στην ασφάλεια των πάρκων αναψυχής και οι τακτικές επιθεωρήσεις είναι ένα από τα στοιχεία αυτά. Για το λόγο αυτό μια διαδικασία επιθεώρησης προβλέπεται, αυτήν τη στιγμή, στο ενημερωτικό παράρτημα των σχεδίων των προτύπων.

(1) Συζητήσεις του Ευρωπαϊκού Κοινοβουλίου (Σεπτέμβριος 1997).
ΓΡΑΠΤΗ ΕΡΩΤΗΣΗ E-1990/98

υποβολή: Mary Banotti (PPE) προς την Επιτροπή

(30 Ιουνίου 1998)

Θέμα: Μέτρα υπέρ της οικογένειας και των παιδιών

Μετά την απόφαση του Δικαστηρίου των Ευρωπαϊκών Κοινοτήτων σε σχέση με την υπόθεση C-106/96 (12 Μαΐου 1998), σε ποιές ενέργειες προβαίνει η προτίθεται να προβεί η Επιτροπή για να διασφαλίσει την εφαρμογή των δράσεων που χρηματοδοτούνται από τη δημοσιονομική θέση B3-4108: Μέτρα υπέρ της οικογένειας και των παιδιών;

Απάντηση του κ. Liikanen εξ ονόματος της Επιτροπής

(6 Οκτωβρίου 1998)

Η Επιτροπή αποφάσισε να αποδεσμεύσει, για το 1998, εν μέρει την εκτέλεση του κονδυλίου του προϋπολογισμού B3-4108 - μέτρα υπέρ της οικογένειας και των παιδιών. Μέχρι σήμερα, έχουν αναληφθεί υποχρεώσεις ύψους 810.000 ECU. Άλλα προγράμματα ύψους 2,19 εκατ. ECU θα μπορούσαν να χρηματοδοτηθούν επίσης στο πλαίσιο της εφαρμογής της έκθεσης για τη δημογραφία και την εκτέλεση των προγραμμάτων που ενέκρινε η Επιτροπή πριν την 10 Ιουνίου 1998 και για τα οποία έχει επιτραπεί σε τρίτους να διατηρούν προσδοκίες.

Η δυνατότητα χρηματοδότησης των μέτρων αυτών μελλοντικά θα επανεξετασθεί στο πλαίσιο της διοργανικής συμφωνίας για τις νομικές βάσεις και τις τροποποιήσεις που επέφερε η συνθήκη του Άμστερνταμ.
ΓΡΑΠΤΗ ΕΡΩΤΗΣΗ E-3053/98

υποβολή: Mair Morgan (PSE) προς την Επιτροπή

(8 Οκτωβρίου 1998)

Θέμα: Καταγγελίες για παρατυπίες στη διεξαγωγή του γενικού διαγωνισμού COM/A/8-9-10-11-12/98

Σύμφωνα με υπάρχουσες πληροφορίες, φαίνεται ότι υπήρξαν σοβαρές παρατυπίες στη διαδιδακασία διεξαγωγής του γενικού διαγωνισμού της Επιτροπής που πραγματοποιήθηκε προσφάτως στα 15 κράτη μέλη. Πέραν του ότι δόθηκε λανθασμένη διεύθυνση στους υποψηφίους που έλαβαν μέρος στο διαγωνισμό στο Μιλάνο, υπήρξε ανεπαρκής αριθμός εντύπων εξέτασης στη Ρώμη και επετράπει η χρησιμοποίηση κινητών τηλεφώνων σε ορισμένες αίθουσες, το πιο εκπληκτικό συνέβη στις Βρυξέλλες, όπου υποψήφιος κατήγγειλε στους επιτηρητές ότι τα θέματα και οι απαντήσεις είχαν προηγουμένους διαρρεύσει σε ορισμένους υποψηφίους. Αντί λοιπόν ο υποψήφιος αυτός να βοηθηθεί για να αποδείξει τις καταγγελίες του, απειλήθηκε με αποκλεισμό από τον διαγωνισμό.

Δεν νομίζει η Επιτροπή ότι μετά τις πληροφορίες αυτές είναι ανάγκη να διεξαχθεί σχετική εξέταση για να εξακριβωθούν οι ευθύνες των υπαλλήλων των ενεχομένων στη διαρροή των θεμάτων και την κακή διεξαγωγή του διαγωνισμού;

Θεωρεί η Επιτροπή ότι, σε περίπτωση που οι καταγγελίες αποδειχθούν ακριβείς, θα πρέπει ο διαγωνισμός να κηρυχθεί άκυρος και, κατά συνέπεια, να επαναληφθεί;
ΓΡΑΠΤΗ ΕΡΩΤΗΣΗ E-2467/98

υποβολή: Hiltrud Breyer (V) προς την Επιτροπή

(30 Ιουλίου 1998)

Θέμα: Συνεχιζόμενη μεταφορά ιταλικών αποβλήτων

Από το έτος οι αρχές του Darmstadt έχουν σε πολλές περιπτώσεις εκδώσει στην ιταλική εταιρία 3 R Servizi S.p.A., κατόπιν αιτήσεώς της, άδεια για τη μεταφορά ιταλικών αποβλήτων με στόχο τη διάθεσή τους στις εγκαταστάσεις αποτέφρωσης ειδικών αποβλήτων του Biebesheim, σύμφωνα με το άρθρο 4, παράγραφος 2 α) και το άρθρο 5, παράγραφος 1 του κανονισμού (ΕΟΚ) 259/93(1) σχετικά με τη μεταφορά αποβλήτων. Τα εν λόγω απόβλητα εισάγονται από την εταιρία διαχείρισης βιομηχανικών αποβλήτων της Έσσης, Hessische Industriemüll, Ε.Π.Ε.

Έως τώρα έχουν εκδοθεί άδειες (έως τις 24.6.1998) για τη μεταφορά τουλάχιστον 7.000 τόννων αποβλήτων προς διάθεση από την Ιταλία στη Γερμανία. Αναμένονται περαιτέρω αιτήσεις από την εταιρία 3 R Servizi S.p.A. για τη μεταφορά αποβλήτων. Οι αρμόδιες τοπικές αρχές κωλύονται βάσει των κοινοτικών νομοθετικών διατάξεων να απαγορεύσουν τις εν λόγω εισαγωγές αποβλήτων.

Μπορεί να αναφέρει η Επιτροπή εάν ο κανονισμός για τη μεταφορά αποβλήτων επιτρέπει στην αρμόδια αρχή του κράτους προορισμού να αποκλείει ανεξαιρέτως στο σχέδιο διαχείρισης των αποβλήτων τη δυνατότητα διάθεσης αποβλήτων σύμφωνα με τις διατάξεις των άρθρων 5 και 7 της οδηγίας 75/442/ΕΟΚ; Μπορεί η αρμόδια αρχή στον τόπο προορισμού να προβάλει αντιρρήσεις, σύμφωνα με το άρθρο 4, παρ. 3 β) iii) του κανονισμού για τη μεταφορά αποβλήτων, όταν το περιφερειακό σχέδιο διαχείρισης αποβλήτων δεν επιτρέπει την εισαγωγή αποβλήτων από άλλα κράτη;

(1) ΕΕ L 30 της 6.2.1993, σελ. 1.
ΓΡΑΠΤΗ ΕΡΩΤΗΣΗ E-2395/98

υποβολή: Laura González Álvarez (GUE/NGL) και Pedro Marset Campos (GUE/NGL) προς την Επιτροπή

(27 Ιουλίου 1998)

Θέμα: Δημιουργία χωματερής τοξικών και επικίνδυνων αποβλήτων στην Nerva (Huelva - Ισπανία)

Ο Δήμος της Nerva (Huelva - Ισπανία) χορήγησε προσφάτως άδεια στην εταιρεία Complejo Medioambiental de Andalucia) για τη δημιουργία και εκμετάλλευση χωματερής τοξικών και επικίνδυνων αποβλήτων.

1. Μπορεί η Επιτροπή να ζητήσει από τις ισπανικές αρχές να την ενημερώσουν σχετικά με τα μέτρα που έχουν προβλέψει για να διασφαλισθεί ότι δεν θα υπάρξουν κίνδυνοι για τη δημόσια υγεία και το περιβάλλον από τα απόβλητα της χωματερής της Nerva;

2. Τι μέτρα σκέφτεται να λάβει η Επιτροπή για να διασφαλίσει την τήρηση της ισχύουσας κοινοτικής νομοθεσίας για το περιβάλλον και συγκεκριμένα των εξής οδηγιών:

α) 75/442/ΕΟΚ(1) περί αποβλήτων όπως τροποποιήθηκε από την οδηγία 91/156/ΕΟΚ(2),

β) 91/689/ΕΟΚ(3) περί τοξικών και επικίνδυνων αποβλήτων

γ) 85/337/ΕΟΚ(4) για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον,

δ) 90/313/ΕΟΚ(5) σχετικά με την ελεύθερη πληροφόρηση για θέματα περιβάλλοντος;

3. Δόθηκε κοινοτική χρηματοδότηση για τη δημιουργία της εν λόγω χωματερής;

4. Μπορεί η Επιτροπή να μας ενημερώσει σχετικά με την παρακολούθηση αυτής της κατάστασης;

Απάντηση της ΚαςBjerregaard εξ ονόματος της Επιτροπής

(1 Οκτωβρίου 1998)

Η Επιτροπή έλαβε καταγγελία σχετικά με τα γεγονότα στα οποία αναφέρεται το Αξιότιμο Μέλος του Κοινοβουλίου. Στα πλαίσια της εξέτασης της εν λόγω καταγγελίας, διαβιβάστηκε στις ισπανικές αρχές αίτημα για την παροχή πληροφοριών σχετικά. Οι ισπανικές αρχές δεν έδωσαν ακόμη συνέχεια στο αίτημα αυτό. Ο καταγέλλων και τα Αξιότιμα Μέλη του Κοινοβουλίου θα ενημερωθούν δεόντως από την Επιτροπή για κάθε περαιτέρω εξέλιξη του εν λόγω φακέλου.

(1) ΕΕ L 194 της 25.7.1975, σελ. 39.

(2) ΕΕ L 078 της 26.3.1991, σελ. 32.

(3) ΕΕ L 377 της 31.12.1991, σελ. 20.

(4) ΕΕ L 175 της 5.7.1985, σελ. 40.

(5) ΕΕ L 158 της 23.6.1990, σελ. 56.
ΓΡΑΠΤΗ ΕΡΩΤΗΣΗ E-2417/98

υποβολή: Anita Pollack (PSE) προς την Επιτροπή

(27 Ιουλίου 1998)

Θέμα: Lindane

Στην απάντησή της στην ερώτηση E-2860/97(1) που υπέβαλα, η Επιτροπή είπε ότι ανέμενε έκθεση από την Αυστρία στα μέσα 1998. Έχει λάβει τώρα την ως άνω έκθεση; Προτίθεται η Επιτροπή να τη θέσει στη διάθεση των ενδιαφερομένων μελών; Έχοντας κατά νου την ανησυχία του κοινού, πόσον χρόνο θα χρειασθεί για να ολοκληρωθεί η ευρείας εκτάσεως επιστημονική και τεχνική εξέταση με τα κράτη μέλη;

Απάντηση του κ. Fischler εξ ονόματος της Επιτροπής

(22 Σεπτεμβρίου 1998)

Η Επιτροπή δεν έχει ακόμη λάβει την έκθεση για την ενεργό ουσία λίντεϊν. Η Επιτροπή γνωρίζει την ανησυχία του κοινού σχετικά με την εν λόγω ενεργό ουσία. Λόγω ελλείψεως της έκθεσης, δεν είναι δυνατόν, τη στιγμή αυτή, να προβλεφθεί με ακρίβεια ο χρόνος που θα χρειαστεί για να ολοκληρωθεί η επιστημονική και τεχνική εξέταση της Κοινότητας. Αναμένεται ότι μόλις παραληφθεί η έκθεση θα προγραμματιστεί στο σύστημα αξιολόγησης χωρίς περαιτέρω καθυστέρηση.

Είναι πάγια πρακτική να μην τίθενται σε κυκλοφορία εκθέσεις προς τα ενδιαφερόμενα μέρη πριν από την ολοκλήρωση της λεπτομερούς επιστημονικής και τεχνικής εξέτασης από τα άλλα κράτη μέλη, την Επιτροπή καθώς και την επιστημονική επιτροπή για τα φυτά.

(1) ΕΕ C 117 της 16.4.1998, σελ. 84.